Document ID: 32008R0377

KOMISIJAS REGULA (EK) Nr. 377/2008
(2008. gada 25. aprīlis),
ar ko īsteno Padomes Regulu (EK) Nr. 577/98 par darbaspēka izlases veida apsekojuma organizēšanu Kopienā attiecībā uz datu nosūtīšanai izmantojamo kodēšanu, sākot ar 2009. gadu, izlases grupas izmantošanu statistikas datu vākšanai par strukturālajiem mainīgajiem lielumiem un pārskata ceturkšņu definēšanu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 9. marta Regulu (EK) Nr. 577/98 par darbaspēka izlases veida apsekojuma organizēšanu Kopienā (1) un jo īpaši tās 1. pantu un 4. panta 3. punktu,
tā kā:
(1)
Saskaņā ar Regulas (EK) Nr. 577/98 1. pantu nepārtraukta apsekojuma gadījumā Komisija izveido nedēļu sarakstu, kas veido pārskata ceturksni apsekojuma vajadzībām.
(2)
Saskaņā ar Regulas (EK) Nr. 577/98 4. panta 3. punktu vajadzīgi īstenošanas pasākumi, lai definētu datu nosūtīšanā izmantojamo mainīgo lielumu kodēšanu.
(3)
Saskaņā ar Regulas (EK) Nr. 577/98 4. panta 4. punktu no apsekojuma raksturojuma var izvēlēties to mainīgo lielumu (turpmāk - “strukturālie mainīgie lielumi”) sarakstu, kuri jāapseko tikai kā gada vidējie mainīgie lielumi par 52 nedēļu pārskata periodu, nevis kā ceturkšņa vidējie mainīgie lielumi. Tādējādi jāparedz nosacījumi izlases grupas lietojumam statistiskas datu vākšanai par strukturālajiem mainīgajiem lielumiem.
(4)
Tā kā dati par nodarbinātību un bezdarbu ir svarīgi, šo rādītāju kopsummām jābūt saskanīgām neatkarīgi no tā, vai tās iegūst, izmantojot gada izlases grupu vai pamatojoties uz gada vidējiem lielumiem no četru ceturkšņu pilnām izlasēm.
(5)
Tā kā dati, kas apkopoti ad hoc moduļos, ir svarīgi, šai informācijai jābūt kombinējamai ar ikvienu citu mainīgo lielumu apsekojumā.
(6)
Saskaņā ar Regulu (EK) Nr. 577/98, kurā grozījumi izdarīti ar Eiropas Parlamenta un Padomes Regulu (EK) Nr. 1372/2007, obligāti jānosūta mainīgais lielums “darba samaksa pamatdarbā”. Tādējādi jāgroza mainīgo lielumu kodēšana.
(7)
Komisijas Regulā (EK) Nr. 430/2005 par Padomes Regulas (EK) Nr. 577/98 par darbaspēka izlases veida apsekojuma organizēšanu Kopienā īstenošanas kārtību attiecībā uz datu nosūtīšanai izmantojamo kodēšanu, sākot ar 2006. gadu, un izlases grupas lietojumu statistikas datu iegūšanai par strukturālajiem mainīgajiem lielumiem (2) definēta kodēšana, ko izmanto datu nosūtīšanai, sākot ar 2006. gadu. Tomēr, sākot ar 2009. gadu, jāveic grozījumi kodēšanas shēmā, lai, ņemot vērā pārmaiņas divos mainīgajos lielumos (joma, kurā veiksmīgi pabeigts augstākais izglītības vai apmācības līmenis, un mēneša alga pamatdarbā), atbilstīgi koriģētu nosūtīšanas ailes un labotu dažus ar filtru saistītus kļūdainus un izlaistus datus par citiem mainīgajiem lielumiem. Tādējādi Komisijas Regula (EK) Nr. 430/2005 ir jāatceļ ar 2009. gada 1. janvāri.
(8)
Šajā regulā paredzētie pasākumi ir saskaņā ar atzinumu, ko sniegusi Statistikas programmu komiteja, kas izveidota ar Padomes Lēmumu 89/382/EEK, Euratom (3),
IR PIEŅĒMUSI ŠO REGULU.
1. pants
Strukturālie mainīgie lielumi
Nosacījumi izlases grupas lietojumam statistikas datu vākšanai par strukturālajiem mainīgajiem lielumiem izklāstīti I pielikumā.
2. pants
Pārskata ceturkšņi
To pārskata ceturkšņu definīcija, kuri jāizmanto no 2009. gada, izklāstīta II pielikumā.
3. pants
Kodēšana
Mainīgo lielumu kodi, kuri jāizmanto datu nosūtīšanā no 2009. gada, izklāstīti III pielikumā.
4. pants
Atcelšana
Regula (EK) Nr. 430/2005 jāatceļ no 2009. gada 1. janvāra.
5. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2009. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 25. aprīlī

Labels: 12
9
19